**Jegyzőkönyv**

**Nagykovácsi Nagyközség Önkormányzat**

**Oktatási, kulturális, sport, turisztikai és környezetvédelmi bizottság nyílt üléséről**

Az ülés helye:  **Vállalkozói Inkubátorház**

Az ülés időpontja: **2016. február 22. (hétfő 17 óra)**

**Meghívottak:** Fodor Attila elnök, Bánóczi Margit, Honti Zoltán, Dr. Klein Katalin, Kropkó Péter, Szabó Orsolya, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Papp István jegyző, dr. Németh Zsanett aljegyző, Grégerné Papp Ildikó osztályvezető

**Megjelentek:** Fodor Attila elnök, Bánóczi Margit, Honti Zoltán, dr. Klein Katalin, Szabó Orsolya, Gerlóczyné Furulyás Katalin*,* Kiszelné Mohos Katalin polgármester, Szemesy Barbara alpolgármester, Papp István jegyző, dr. Németh Zsanett aljegyző, Perlaki Zoltán osztályvezető, Grégerné Papp Ildikó osztályvezető, dr. Halmosi-Rokaj Odett osztályvezető, Kissné Szalay Erzsébet jegyzőkönyvvezető

**Fodor Attila elnök:** Köszöntöm a bizottság tagjait, polgármester asszonyt, megjelent vendégeinket. A bizottság ülését megnyitom. Megállapítom, hogy a bizottságból 6 fő jelen van, tehát a bizottság határozatképes. Először is szavazásra teszem fel a mai ülés napirendjét a meghívó szerint. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**6/2016. (II. 22.) HATÁROZATA**

**Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága úgy dönt, hogy 2016. február 22-i ülésén az alábbi napirendet tárgyalja:**

1. **Döntés Nagykovácsi Nagyközség Önkormányzatának 2016. évi költségvetéséről**
2. **Nagykovácsi Nagyközség Önkormányzatának önkormányzati rendelete a lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek támogatásáról**

**Határidő:** azonnal

**Felelős:** OKB elnök

**1. napirendi pont:**

**Döntés Nagykovácsi Nagyközség Önkormányzatának 2016. évi költségvetéséről**

**Fodor Attila elnök:** Az előterjesztést mindenki látta, kérdezem, hogy van-e hozzászólás, vélemény? Kérem jegyző urat, hogy ismertesse az előterjesztést.

**Papp István jegyző:***Röviden ismertette az előterjesztést.*

**dr. Klein Katalin:** Kérdésem lenne a működési célú támogatások fejezet kapcsán. Miért van kiemelve külön a NAMI és miért van külön egy civil alap? Nem lehetne egységesebb keretek között elbírálni az igényeket? A másik egy módosító javaslatom lenne. Javaslom, hogy a „Céltartalék részletezése” rész „1956-os emlékmű önrészének biztosítása” sor elnevezése az „1956-os Büszkeségpont pályázat” elnevezésre módosuljon. Indokom, hogy ez a pályázat több lehetőséget is biztosít számunkra.

**Papp István jegyző:** Az első kérdésre válaszolnék. A NAMI-val az önkormányzatnak határozatlan idejű megállapodása van, amelyben azt vállalta az önkormányzat, hogy fejkvótát ad az oktatott gyermekek után. A másodikkal kapcsolatban módosító javaslatot kell írni, ha egyetért vele a bizottság.

**dr. Klein Katalin**: A település lakosai számára nem derül ki, hogy a pénzbeli támogatáson kívül jelentős nem pénzbeli támogatást is kap a NAMI.

**Papp István jegyző:** A civil szervezetek támogatásáról szóló rendeletben javasoljuk tételesen meghatározni, hogy a pénzbeli és a nem pénzbeli juttatások egymás mellett szerepeljenek. Ez azonban nem költségvetési tétel. Arra van esetleg lehetőség, hogy megköszönik a nem pénzbeli juttatást, és ezt publikáljuk a lakosok felé. Ezt a megállapodásban lehet rögzíteni.

**Fodor Attila elnök**: Külön soron szerepel itt néhány tétel. Valószínűleg azért, mert ennek az összege már önmagában nagyobb, mint a civil alapnak szánt összeg.

**Honti Zoltán**: A Készenléti Szolgálat is külön soron szerepel, ezzel kapcsolatban tudom elmondani, hogy ez a támogatás egy fixen tervezhető összeg. Másrészt ez a támogatás viszonylagosan sokkal gyorsabban érkezik meg, mintha a civil alapon keresztül pályáznánk. A szervezetnek az első 5-6 hónapban csak az önkormányzat nyújt támogatást, minden pályázat későbbi kifutású. Már 2002. óta működik ez a rendszer.

**Kiszelné Mohos Katalin polgármester:** Egy fontos dolog még nem hangzott el. Kétféle módon adható támogatás. Kérelemre, vagy pályázati úton. A civil alap az, amit pályázati úton osztunk ki. Fontos ezt a két támogatási módot elkülöníteni egymástól.

**Fodor Attila elnök**: A korábbi évekhez képest a fix sorok közül kikerült a NKSE támogatása. Kérném jegyző urat, hogy ezzel kapcsolatban tájékoztassa a bizottságot.

**Papp István jegyző**: Ez a támogatás akkor került külön sorba a költségvetésbe, amikor a NKSE volt az egyedüli sportegyesület Nagykovácsiban. Az önkormányzat megállapodást kötött az egyesülettel, amelyben azonban olyan feladatok, vállalások szerepelnek, amelyek mára kiüresedtek. Polgármester asszony felbontotta ezt a szerződést, így a továbbiakban a civil alapból pályázhat támogatásra ez az egyesület is, a többi sportegyesülethez hasonlóan.

**Honti Zoltán:** Szeretném bejelenteni, hogy érintettség miatt, a Készenléti Szolgálatok elnökeként, nem fogok a költségvetésben szavazni.

**Fodor Attila elnök:** Írásos megkeresést kapott az Oktatási és a Pénzügyi bizottság a Bázis Alapítványtól, melyben azt a kérést fogalmazták meg, hogy az idei költségvetésben külön soron a szabadidőpark sportpályájának létrehozására 5 millió Ft-ot biztosítson az önkormányzat. A levelet kiosztottam. Részletesen tartalmazza a kérdés indoklását.

**dr. Klein Katalin:** A levél tartalmával maximálisan egyetértek, ha van erre mód, mindenképpen támogatást kell nyújtani. Azonban szeretném a formai hibákat szóvá tenni, formailag nem elfogadható ez a kérelem. Aláírásként Bázis Alapítvány nevében fiatalok, ez jogilag értelmezhetetlen. Legalább azt a fáradságot tegye meg az alapítvány, hogy a képviselője írja alá a kérelmet.

**Kiszelné Mohos Katalin polgármester**: Én maximálisan támogatom a fiatalokat és a gyerekeket. Ezért is nagyon fontos számunkra, hogy támogatást szerezzünk ehhez a beruházáshoz. Azt gondolom, hogy amíg az alapfeladatainkat nem tudjuk megfelelő színvonalon ellátni, pl. az utak javítása, addig luxus lenne erre beruházni ekkora összeget. A pályázatokat természetesen figyelemmel kísérjük, mindent megteszünk azért, hogy pénzt vonzzunk ehhez a beruházáshoz.

**Szabó Orsolya:** A szabadidőparkkal kapcsolatban kérdezném, egy korábbi ülésen elhangzottak miatt a következőket. Akkor a környékbeli lakók nehezményezték a skate-park kialakítását. Ebben a levélben ennek a kialakítása szerepel. Mi pont ezt vetettük el azon az ülésen. Kérdezném, hogy a szabadidőparkkal kapcsolatban készült-e valamiféle időterv a kialakításra, tudnak-e ők valamire alapozni ennek a kért összegnek a meghatározásánál? Nekem ez a levélből nem derül ki.

**Fodor Attila elnök:** A kérvény konkrétan nem erre a gördeszka, kerékpár és extrém-sport pálya kialakítására vonatkozik. Konkrétan az általános sportpálya kialakítására kérik a támogatást. A tavalyi évben a Bázis Alapítvány a Civil Alapból kapott támogatást, amiből terveket készíttetett. Ettől kezdve minden attól függ, hogy milyen forrásból tud ehhez pénzt biztosítani az Alapítvány. Ez az elképzelés kimondottan a tömegsport igények kielégítését segítené.

**dr. Klein Katalin**: A szabadidőparknak ki a gazdája?

**Fodor Attila elnök:** A beterjesztett kérés alapján én is úgy értelmezem, hogy nem a Bázis Alapítvány szeretné ezeket a dolgokat megvalósítani, hanem azt kéri, hogy az önkormányzat vállalja fel, hogy ő valósítja ezt meg. Én így értelmezem ezt a levelet.

**G. Furulyás Katalin:** Érinti a bizottságot ez a kérdés, így fogadjuk be, de én is szeretném jelezni, hogy formailag se dátumot, se aláírást nem tartalmaz. Nyilván a Bázis Alapítványnak van jogi képviselője, elnöke stb. Ez a fajta legalább 5 millió Ft pontosan egyezik a civil alappal, mely összeget az önkormányzat az összes civil kezdeményezés számára nyújtani tud. Úgy gondolom, hogy dicséretes ez a lendület és hozzáállás, de ez nem az az összeg, melyet könnyű kigazdálkodni. Azt javaslom, hogy ha idén is lehetőség lesz egy pályázat benyújtására, akkor a Bázis Alapítvány megteheti, hogy egy formalizált dokumentációt benyújthat erre.

**Fodor Attila elnök:** Úgy látom, hogy Furulyás Katalin is félreértette, mert ők a levelükben pont azt kérik, hogy ne az Alapítvány kezelje ezt a dolgot. Ezért szerepeltessük külön költségvetési soron. Egyetértve azzal, hogy vannak a kérelemben formai hibák és félreérthető dolgok, be kellett hoznunk a bizottság elé. Emellett az igény is jogos, ez egy fontos terület. A bizottság fog erről dönteni. Kérdezem, hogy van-e további kérdés, hozzászólás? Nincs. Akkor először a módosító javaslatokról, majd Honti Zoltán kizárásáról, végül pedig a költségvetésről fogunk szavazni. Akkor először arról szavazunk, hogy a „Céltartalék részletezése” rész „1956-os emlékmű önrészének biztosítása” sor elnevezése az „1956-os Büszkeségpont pályázat” elnevezésre módosuljon. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**7/2016. (II. 22.) HATÁROZATA**

**Tárgy: Módosító javaslat Nagykovácsi Nagyközség Önkormányzata 2016. évi költségvetéséhez**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy Nagykovácsi Nagyközség Önkormányzat 2016. évi költségvetésében a „Céltartalék részletezése” rész „1956-os emlékmű önrészének biztosítása” sor elnevezése az „1956-os Büszkeségpont pályázat” elnevezésre módosuljon.

**Határidő:** azonnal

**Felelős:** OKB elnöke

**Fodor Attila elnök:** Most pedig a Bázis Alapítvány kérelmét teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 1 igen, 2 nem és 3 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**8/2016. (II. 22.) HATÁROZATA**

**Tárgy: Módosító javaslat Nagykovácsi Nagyközség Önkormányzata 2016. évi költségvetéséhez**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága nem javasolja a Képviselő-testületnek, hogy a Bázis Alapítvány kérelme alapján a 2016. évi költségvetésében külön soron a szabadidőpark sportpályájának létrehozására 5 millió Ft-ot biztosítson.

**Határidő:** azonnal

**Felelős:** OKB elnöke

**Fodor Attila elnök:** Most Honti Zoltán érintettsége miatti kizárását teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**9/2016. (II. 22.) HATÁROZATA**

**Tárgy: Honti Zoltán kizárása a Nagykovácsi Nagyközség Önkormányzat 2016. évi költségvetéséhez kapcsolódó szavazásból**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága úgy dönt, hogy Honti Zoltán képviselőt Nagykovácsi Nagyközség Önkormányzata 2016. évi költségvetéséről szóló szavazásból – kezdeményezésére – személyes érintettség miatt kizárja.

**Határidő:** azonnal

**Felelős:** OKB elnöke

**Fodor Attila elnök**: Most pedigNagykovácsi Nagyközség Önkormányzatának 2016. évi költségvetését teszem fel szavazásra.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 3 igen, 1 nem 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**10/2016. (II. 22.) HATÁROZATA**

**Tárgy: Nagykovácsi Nagyközség Önkormányzatának 2016. évi költségvetése**

Nagykovácsi Nagyközség Önkormányzat, Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy Nagykovácsi Nagyközség Önkormányzata 2016. évi költségvetését fogadja el a javasolt módosításokkal.

**Határidő**: azonnal

**Felelős**: OKB elnöke

**2. napirendi pont**

**Nagykovácsi Nagyközség Önkormányzatának önkormányzati rendelete a lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek támogatásáról**

**Fodor Attila elnök:** Az előterjesztés előadója aljegyző asszony, átadom a szót, hogy röviden ismertesse az előterjesztést.

**dr. Németh Zsanett aljegyző***: Röviden ismertette az előterjesztést.*

**dr. Klein Katalin:** Örülök ennek a tervezetnek, mert nagyon sok olyan szabállyal segíti a munkánkat, ami eddig bizonytalanságra adott lehetőséget. Esetleg célszerű lenne beilleszteni egy kizáró pontot, ami arra vonatkozik, hogy nem pályázhat az, aki valamilyen más jogcímen már támogatásban részesül.

**Kiszelné Mohos Katalin polgármester**: Eddig lehetett működésre, illetve valamilyen programra támogatást kérni. Tavaly pl. a NAMI is pályázott, de kimondottan egy adott rendezvényre, és kapott is támogatást. Változtathatunk ezen, de nagyszabású rendezvények esetében biztosítani kellene a pályázati lehetőséget.

**Fodor Attila elnök**: Aljegyző asszonyhoz lenne egy kérdésem. Mostantól az egyházakat is ebből a civil alapból kellene pályáztatni?

**dr. Németh Zsanett aljegyző:** Nem. Ez a rendelet nem csak a pályázatokról szól. Ez minden szervezet támogatásáról szól. A támogatás kétféle is lehet egy pénzbeli és egy nem pénzbeli. A pénzbeli támogatás is kétféle lehet, egyrészt kérelemre, másrészt pedig a pályázati úton nyújtott támogatás. Szándékaink szerint ez a rendelet tartalmazza a teljes támogatotti kört. Az egyház pl. az egyedileg támogatott kategóriába esik.

**Fodor Attila elnök**: Van egy észrevételem. A korábbi években a Pénzügyi bizottság volt a bíráló bizottság a pályázatok elbírálása során. Szakmailag be lehetett volna vonni az Oktatási bizottságot is, mert ez a terület a bizottsághoz is tartozik. A beterjesztett anyag arról szól, hogy ad hoc bizottságot hoznánk létre erre a feladatra. A bizottság tagjai egyesével, a polgármester asszony javaslata alapján kerülnek kiválasztásra. Én sajnálom, hogy ez a feladat nem marad továbbra is a Pénzügyi bizottság feladata. Amit nem értek, hogy mi alapján lesznek ezek a tagok kiválasztva. Az lenne a jó megoldás szerintem, ha a bizottságok elnökei alkotnák a bíráló bizottságot. Így elkerülhető, hogy mindig ad hoc jelleggel választunk, hanem lenne egy állandóság is a dologban.

**Kiszelné Mohos Katalin polgármester:** A változtatás az én javaslatomra került bele a rendeletbe, pontosan azért, hogy védjük magunkat. Úgy gondoltam, hogy forgó rendszerben, minden évben más döntsön a pályázatokról. A pályázatok minden bizottságot érinthetnek, témakörtől függően. Emellett 2017-től minden évben egy civil szervezet egy képviselője is bekerül a bíráló bizottságba. Mindig olyan civil szervezet, aki nem indult a pályázaton. Így nem lehet megvádolni azzal, hogy a bizottság esetleg valamilyen irányban hajlik.

**Fodor Attila elnök**: Amikor kiválasztjuk azt az egy civil szervezetet, akkor is elképzelhető, hogy támadások fogják érni. Ezért úgy gondolom, hogy nem biztos, hogy szerencsés megoldást választunk. Van-e hozzászólás, kérdés? Nincs. Akkor az elhangzottakat módosító indítványként terjesztem be. Annyival kiegészítve, hogy az ad hoc bizottság tagjai a mindenkori állandó bizottságok elnökei, és a polgármester asszony legyen. Kérem, hogy szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 1 igen 4 nem 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**11/2016. (II. 22.) HATÁROZATA**

**Tárgy: Módosító javaslat a lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek támogatásáról szóló rendelethez**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága nem fogadja el a lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek támogatásáról szóló rendelethez kapcsolódóan a bíráló bizottság összetételére vonatkozó módosító javaslatot.

**Határidő:** azonnal

**Felelős:** OKB elnöke

**Fodor Attila elnök:** Köszönöm. Most a rendelettervezetet teszem fel szavazásra az előterjesztés szerint. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 5 igen 1 nem szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**12/2016. (II. 22.) HATÁROZATA**

**Tárgy: A lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek támogatásáról szóló rendeletről**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek a lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek támogatásáról szóló rendelet elfogadását az előterjesztésben foglaltak szerint.

**Határidő:** azonnal

**Felelős:** OKB elnöke

**Fodor Attila elnök:** Kérdezem, hogy van-e további hozzászólás? Nincs, akkor köszönöm a részvételt, a bizottság ülését 18 óra 05 perckor lezárom.

K.m.f.

Fodor Attila Bánóczi Margit

elnök tag